Seun (12) help polisie om sy ‘verkragter’ vas te trekArgieffoto JP Smith, die burgemeesterskomiteelid vir veiligheid en sekuriteit, het die seun geloof vir sy dapper optrede om oor die beweerde verkragting te praat en hulp te soek. Smith het gesê metropolisiebeamptes was Woensdag besig met roetinepatrollie in Parow toe die seun hul genader het. “Die seun het hulle ingelig dat hy by ŉ nabygeleë kanaal seksueel aangerand is en die beamptes is saam met hom na die toneel,” het Smith gesê. “Op pad na die toneel het die seun die beweerde verkragter aan die beamptes uitgewys waarop hulle die man dadelik in hegtenis geneem het.” Die 47-jarige verdagte is aan die SAPD oorhandig en ŉ aanklag van verkragting is teen hom aanhangig gemaak. “Dit is ŉ uiters sensitiewe saak en ons hoop dat die ondersoek deur die SAPD op gepaste wyse hanteer sal word,” het Smith gesê.